এবার আসি পঞ্চম শ্রেণীর পাবলিক পরীক্ষার মহাযজ্ঞের কথায়। এ পরীক্ষাটা তুলে দেয়ার ঘোষণা আসতে আসতেও না আসার যে কারণ কর্তৃপক্ষের ভাষ্যমতে জানা গেছে সেটা এরকম। ক. পিএসসি পরীক্ষা অনুষ্ঠিত হওয়ার ফলে মেধাবীদের বৃত্তি প্রদান করা সহজ হচ্ছে। খ. বৃত্তি প্রদানের জন্য আলাদা পরীক্ষার নিতে গেলে শ্রেণীর সব শিশু লেখাপড়ায় সমান সুযোগ পাওয়া থেকে বঞ্চিত হয়। শিক্ষকরা তখন বৃত্তি পরীক্ষার জন্য লেখাপড়ায় ভালো এমন সব ছাত্রছাত্রীদের বাছাই করে নিয়ে পৃথকভাবে পড়ান, বিশেষ যতœ নেÑ এতে ক্লাসের অন্যরা বঞ্চিত হয়। কথা দুটোই ঠিক কিন্তু এর কি কোন বিকল্প নেই? এ নিয়ে কতটুকু গবেষণা করে দেখা হয়েছে। আমি মনে করি গবেষণা করে দেখে সিদ্ধান্ত নেয়ার যে পদ্ধতি তার খুব অভাব রয়েছে আমাদের। যাদের মাঠের সঙ্গে নিবিড় যোগাযোগ রেখে নিরলস গবেষণায় নিমগ্ন থাকার কথা এবং প্রতি বছর সে মোতাবেক লেখাপড়ায় সময়োপযোগী সংযোজন-বিয়োজন আসার কথা সেই এনসিটিবি প্রতিবছর বিরাট এক কর্মযজ্ঞে ন্যস্ত। কোটি কোটি পাঠ্যপুস্তক ছাপানো এবং বিতরণের কাজ প্রশংসনীয়ভাবে করে যাচ্ছে তারা প্রতি বছর। কাজেই তাদের কাছে এর বেশি আর কত আশা করা যেতে পারে। সাদা চোখে দেখা সহজ করে ভাবা ওই বৃত্তি প্রদান নিয়ে কিছুকথা এখানে উল্লেখ করা যেতে পারে। যেমন পঞ্চম শ্রেণীর বার্ষিক পরীক্ষাটা উপজেলা/থানা ভিত্তিক গ্রহণ করা যেতে পারে। যারা ভালো করবে তারা বৃত্তি পাবে। পরীক্ষার প্রশ্নপত্র তৈরি এবং পরীক্ষার আয়োজন করবে উপজেলা/থানার একাজের জন্য গঠিত বিশেষ কমিটি। আর স্ব স্ব স্কুলের শিক্ষক মহোদয়রা প্রশ্নপত্র নিজেরা তৈরি করে পরীক্ষা নেবেন চতুর্থ শ্রেণী পর্যন্ত। প্রশ্নব্যাংকেরও দরকার নেই প্রশ্নপত্র কেনাবেচারও দরকার নেই। শিক্ষক মহোদয়রা যা পড়াবেন যেভাবে পড়াবেন প্রশ্নপত্র সেভাবে করবেন। বিরাট একটা প্রতিযোগিতামূলক পরীক্ষায় উত্তীর্ণ হয়ে চাকরিতে আসা সরকারি প্রাইমারি স্কুলের শিক্ষকরা এটা পারবেন না একথা বিশ্বাস করা যায় না।